Title: Návrh
Author: MZV SR
Last saved by: MZVSR

Informácia o účasti medzinárodných pozorovateľov na voľbách a návrh  postupu  vlády SR 

Od roku 1991 účastnícke štáty Organizácie pre bezpečnosť a spoluprácu v Európe v zmysle Kodanského dokumentu  KBSE  z  29. júna 1990 a Budapeštianskeho dokumentu z roku 1994 monitorujú demokratický a spravodlivý priebeh volieb v regióne OBSE. V  čl. 25 Charty pre európsku bezpečnosť prijatej  na Istanbulskom summite  v roku 1999  účastnícke štáty vyhlásili: ”Znovu potvrdzujeme náš záväzok uskutočňovať slobodné a spravodlivé voľby v súlade so záväzkami OBSE, osobitne s Kodanským dokumentom z roku 1990. Uznávame význam pomoci, ktorú môže poskytovať ODIHR účastníckym štátom v rámci prípravy a implementácie volebnej legislatívy. V súlade s týmito záväzkami budeme pozývať na naše voľby pozorovateľov z iných účastníckych štátov, ODIHR, Parlamentného zhromaždenia OBSE a príslušných inštitúcií a organizácií, ktoré si želajú pozorovať volebný proces. Budeme včas reagovať na volebné hodnotenie a odporúčania vypracované ODIHR.”
 V zmysle tohto záväzku  oznámil  minister zahraničných vecí SR E. Kukan listom generálneho riaditeľa sekcie medzinárodných organizácií a bezpečnostnej politiky MZV SR  adresovaným riaditeľovi Úradu OBSE pre demokratické inštitúcie a ľudské práva  Ch. Strohalovi termín konania prezidentských volieb a  vyjadril pripravenosť  SR prijať medzinárodných pozorovateľov. 
Účastnícke štáty OBSE boli na zasadnutí Stálej rady OBSE  prostredníctvom Stálej misie SR pri OBSE vo Viedni informované o termíne konania prezidentských volieb.    

	A. Účasť medzinárodných pozorovateľov

	Na zabezpečenie pozorovania volieb bol v rámci OBSE vytvorený v roku 1990 Úrad pre slobodné voľby so sídlom vo Varšave, ktorý bol v roku 1992 premenovaný na Úrad pre demokratické inštitúcie a ľudské práva (ODIHR). 
	V súčasnosti je Úrad pre demokratické inštitúcie a ľudské práva hlavnou inštitúciou OBSE zodpovedajúcou za ľudskú dimenziu, ktorý v súlade so svojím mandátom predovšetkým podporuje demokratické voľby v účastníckych štátoch monitorovaním ich volebných procesov, zameriava sa na posilnenie demokracie a stability.
	Inštitút pozorovania volieb, i keď sa v zásade vzťahuje na všetky štáty OBSE, je v praxi orientovaný na zvyšovanie štandardov demokratických mechanizmov predovšetkým v transformujúcich sa štátoch. Významné je, že proces monitoringu volieb v konkrétnej krajine je viazaný na záujem z ostatných účastníckych štátov OBSE o účasť na ňom. Náklady spojené s vyslaním pozorovateľov totiž nesú vysielajúce štáty respektíve inštitúcie. Úlohou ODIHR je vytvoriť v spolupráci s príslušným štátom podmienky na pôsobenie pozorovateľov v danom štáte.

	Štandardné pozorovanie volieb pozostáva z niekoľkých činností:
  
•	účastnícky štát OBSE pozve Úrad pre demokratické inštitúcie a ľudské práva na pozorovanie volieb;
•	OBSE vyšle do pozývajúceho štátu tzv. hodnotiacu misiu, ktorá často v spolupráci s inými medzinárodnými organizáciami zhodnotí existujúce  predvolebné podmienky a stanoví potrebný rozsah pozorovania;
•	OBSE požiada ostatné účastnícke štáty OBSE o vyslanie dlhodobých a prípadne aj krátkodobých pozorovateľov;   
•	vytvorí sa  tzv. ”core team” a ustanoví  sa koordinátor pozorovania volieb;
•	na území  krajiny, v ktorej sa konajú voľby, sa rozmiestni volebná pozorovateľská misia pozostávajúca z dlhodobých, príp. aj  krátkodobých  pozorovateľov; dlhodobí pozorovatelia sledujú predovšetkým predvolebnú kampaň a uplatňovanie volebnej legislatívy vo všetkých aspektoch volebného procesu, krátkodobí pozorovatelia prichádzajú spravidla vo väčšom počte na niekoľko dní a pozorujú najmä volebný akt a sčítavanie hlasov na rôznych úrovniach;
•	 po ukončení volieb misia vydá tzv. predbežnú hodnotiacu správu;
•		v priebehu niekoľkých týždňov misia vypracuje tzv. záverečnú správu.

	Vzhľadom na to, že pozorovanie volieb nie je iba záležitosťou krátkodobého charakteru, prípravu a priebeh volieb sledujú spravidla dlhodobí, príp. aj krátkodobí pozorovatelia. Úrad pre demokratické inštitúcie a ľudské práva zvyčajne vysiela volebné pozorovateľské misie na voľby  niekoľko týždňov pred termínom ich konania.

Základné princípy činnosti pozorovateľov vychádzajú z tzv. Kódexu pozorovateľa (Observer Code of Conduct), ktorý bol vypracovaný na základe Budapeštianskeho a Kodanského dokumentu pre potreby monitorovania ODIHR. Medzinárodní pozorovatelia OBSE sú povinní:
•	sledovať voľby bez akéhokoľvek zásahu do volebného procesu,
•	vykonávať  funkciu striktne nezávisle a nevyjadrovať nijaký zaujatý alebo preferenčný názor vo vzťahu k štátnym orgánom, inštitúciám, stranám a hnutiam, kandidátom, alebo k otázkam volebného procesu,
•	dodržiavať jurisdikciu hosťujúceho štátu,
•	vykonávať činnosť tak, aby nebola v rozpore s platným právnym poriadkom a nezasahovať do volebného procesu, volebných procedúr a sčítavania hlasov,
•	nosiť predpísanú identifikačnú kartu vydanú hosťujúcou vládou alebo volebnou komisiou a preukázať sa ňou na žiadosť príslušných orgánov,
•	upozorniť zástupcov volebných komisií na eventuálne nedostatky, avšak tieto upozornenia nemôžu byť chápané ako inštrukcie a nesmú požadovať zmeny rozhodnutí,
•	zdržať sa akýchkoľvek osobných alebo predčasných záverov týkajúcich sa priebehu pozorovania volieb,
•	pri vypĺňaní štatistických prehľadov vychádzať zo zdokumentovateľných, faktických a verifikovaných dôkazov
•	rovnako ako v prípadoch iných štátov budú aj v SR pozorovatelia plniť svoje úlohy v intenciách právneho poriadku SR, čo je stanovené aj dokumentmi OBSE.
	 
	Záverečnou úlohou pozorovateľskej misie je predložiť zhodnotenie o súlade, príp. nesúlade volieb s volebnými záväzkami účastníckych štátov OBSE a legislatívou príslušného štátu a predložiť odporúčania pre zdokonalenie nadchádzajúcich volieb. 

Úrad pre demokratické inštitúcie a ľudské práva OBSE aktívne spolupracoval so SR a pozorovateľmi z účastníckych štátov OBSE  už počas parlamentných volieb v roku 1994, 1998 a 2002, ako aj počas prezidentských volieb v roku 1999. 

B.	Postup SR v súvislosti s účasťou medzinárodných pozorovateľov na prezidentských voľbách v SR  

I.	Opatrenia zo strany vlády Slovenskej republiky

	1. 	Ministerstvo zahraničných vecí  SR:

a)	v súčinnosti s MV SR bude pomáhať pri zabezpečovaní kontaktov medzinárodných pozorovateľov s príslušnými orgánmi a inštitúciami SR zodpovednými za prípravu a organizáciu volieb,
b)	odovzdá notifikácie medzinárodných pozorovateľov Ministerstvu vnútra SR s cieľom ich predloženia Ústrednej volebnej komisii, ktorá vydá povolenie na prítomnosť medzinárodných pozorovateľov pri sčítaní hlasov v okrskovej a obvodnej volebnej komisii,

2.	Ministerstvo vnútra SR:

bude spolupracovať s Ústrednou volebnou komisiou pri vydávaní povolení na prítomnosť iných osôb pri sčítaní hlasov v okrskovej volebnej komisii a obvodnej volebnej komisii pre pozvaných medzinárodných pozorovateľov na prezidentské voľby v SR.

II.	Kompetencie prislúchajúce Ústrednej volebnej komisii 

	Ústredná volebná komisia v rámci svojej kompetencie vyplývajúcej z §7 ods.3 písm. g) č.46/1999 Z.z. o spôsobe voľby prezidenta Slovenskej republiky, o ľudovom hlasovaní o jeho odvolaní a o doplnení niektorých ďalších zákonov v znení zákona č. 515/2003 Z.z. 	vydá povolenie na prítomnosť iných osôb pri sčítaní hlasov v okrskovej volebnej komisii a obvodnej volebnej komisii.